นายกรัฐมนตรี ยกการเรียนการสอนวิชาประวัติศาสตร์ของสาธารณรัฐประชาชนจีนเป็นต้นแบบ มอบหน่วยงานที่เกี่ยวข้องดำเนินการตาม
นางสาวตรีนุช เทียนทอง  รัฐมนตรีว่าการกระทรวงศึกษาธิการ เปิดเผยว่า  พลเอก ประยุทธ์ จันทร์โอชา นายกรัฐมนตรี ได้พูดถึงเรื่องการจัดการเรียนรู้ด้านวิชาประวัติศาสตร์สาธารณรัฐประชาชนจีน ในระหว่างการประชุมคณะรัฐมนตรี (ครม.)  ว่ามีการดำเนินการได้อย่างสนใจในรูปแบบคลิปวิดีโอที่ทันสมัย นำเสนอเนื้อหาที่เข้าใจง่าย ซึ่งนายกรัฐมนตรีอยากให้หน่วยงานที่เกี่ยวข้องได้นำเสนอประวัติศาสตร์ของประเทศไทยในลักษณะดังกล่าว โดยในส่วนของกระทรวงศึกษาธิการ (ศธ.) มีแนวทางเรื่องปรับปรุงการเรียนการสอนประวัติศาสตร์ไทยไว้แล้ว ซึ่งจะอยู่ในหลักสูตรฐานสมรรถนะ และกำหนดให้ปี 2564 เป็นปีแห่งการขับเคลื่อนเรียนรู้ประวัติศาสตร์ไทย แต่เนื่องจากติดสถานการณ์โควิด-19 จึงทำให้การขับเคลื่อนเรื่องดังกล่าวทำได้ไม่เต็มที่ แต่หากสถานการณ์โควิดคลี่คลายลงก็จะเดินหน้าเรื่องประวัติศาสตร์ไทยทันที  รัฐมนตรีว่าการกระทรวงศึกษาธิการ กล่าวต่อไปว่า ส่วนตัวมองว่าเรื่องประวัติศาสตร์ไทยมีหลากหลายมิติและการเรียนรู้ประวัติศาสตร์ของเด็กไทยไม่จำเป็นต้องเรียนรู้ประวัติศาสตร์ของประเทศตัวเองเท่านั้น แต่รวมถึงประวัติศาสตร์ประเทศเพื่อนบ้านด้วย อีกทั้งการเรียนการสอนประวัติศาสตร์ไทยอยากให้ครูผู้สอนเป็นหัวใจสำคัญในการขับเคลื่อนการเรียนรู้เรื่องนี้ เพราะการเรียนประวัติศาสตร์สามารถหยิบยกเรื่องราวง่ายๆ ภายในท้องถิ่น มาถ่ายทอดการเรียนรู้ให้แก่ผู้เรียนในรูปแบบที่ทันสมัยได้ อย่างไรก็ตาม เชื่อมั่นว่าการเรียนการสอนประวัติศาสตร์ไทยจะเกิดการขับเคลื่อนอย่างเป็นรูปธรรมแน่นอน